Likumprojekts

**Fizisko personu reģistra likums**

**I nodaļa**

**Vispārīgie noteikumi**

**1. pants.** Šā likuma mērķis ir noteikt, kā Latvijas teritorijā darbojas vienota fizisko personu uzskaites sistēma – Fizisko personu reģistrs (turpmāk – reģistrs), kā Pilsonības un migrācijas lietu pārvaldei (turpmāk – pārvalde) tiek sniegtas reģistrā iekļaujamās ziņas un kā tiek lietota reģistrā esošā informācija.

**2. pants.** (1) Reģistrs ir valsts informācijas sistēma, kuras pārzinis ir pārvalde.

(2) Atbilstoši kompetencei ziņas reģistrā iekļauj un aktualizē:

1) pārvalde;

2) pašvaldība;

3) Latvijas diplomātiskā un konsulārā pārstāvniecība ārvalstīs;

4) Tieslietu ministrija;

5) zvērināts notārs;

6) Latvijas Republikas Uzņēmumu reģistrs;

7) Valsts ieņēmumu dienests;

8) rajona (pilsētas) tiesas zemesgrāmatu nodaļa;

9) Valsts robežsardze;

10) Valsts sociālās apdrošināšanas aģentūra;

11) Nacionālais veselības dienests.

**3. pants.** Metodisko vadību ziņu iekļaušanai un aktualizēšanai reģistrā, kā arī ziņu izsniegšanai no reģistra nodrošina pārvalde.

**4. pants.** Reģistrā iekļauj un aktualizē ziņas par:

1) Latvijas pilsoni un Latvijas nepilsoni;

2) ārzemnieku:

a) kurš Latvijā saņēmis uzturēšanās atļauju, reģistrācijas apliecību vai pastāvīgās uzturēšanās apliecību,

b) kuram Latvijā piešķirts bezvalstnieka statuss,

c) attiecībā uz kuru pieņemts lēmums par uzturēšanās atļaujas, reģistrācijas apliecības vai pastāvīgās uzturēšanās apliecības izsniegšanu,

d) kuram ir tiesiska saikne ar Latviju, uz kuras pamata veidojas vai ir izveidojušās savstarpējas tiesības un pienākumi nekustamā īpašuma, komercdarbības, veselības, nodokļu, pabalstu, patvēruma, izglītības jomā,

e) kurš vēlas saņemt Latvijas personas apliecību (elektroniskās identifikācijas karti), lai veicinātu ekonomikas, zinātnes, izglītības vai kultūras sakaru attīstību,

f) kurš vēlas Latvijā saņemt valsts pārvaldes pakalpojumus elektroniski, izmantojot Eiropas Savienības dalībvalsts, Eiropas Ekonomikas zonas valsts vai Šveices Konfederācijas izsniegto elektroniskās identifikācijas līdzekli.

**5. pants.** (1) Ziņu iekļaušana reģistrā ir ieraksta izdarīšana:

1) reģistrā;

2) valsts informācijas sistēmā, kurai izveidots tiešsaistes datu pārraides režīms ar reģistru;

3) Notāru informācijas sistēmā.

(2) Ziņu aktualizēšana ir reģistrā iekļauto ziņu grozīšana, norādot grozījumu izdarīšanas datumu, tiesisko pamatu un šos grozījumus apliecinoša dokumenta numuru, izdošanas datumu, izdevējvalsti un izdevējiestādi.

(3) Ministru kabinets nosaka kārtību, kādā uzglabā un izmanto reģistrā iekļaujamo un aktualizējamo ziņu pamatojošos dokumentus, kā arī informāciju par tiem.

**II nodaļa**

**Personu reģistrācija**

**6. pants.** (1) Iekļaujot reģistrā ziņas par personu, pārvalde tai piešķir automātiski ģenerētu individuālu personas kodu.

(2) Personas kodu veido no vienpadsmit cipariem, nodrošinot personas kodu neatkārtošanos. Personas koda pirmais cipars ir "3", bet pārējie cipari ir sistēmas automātiski ģenerēti nejauši cipari no "0" līdz "9". Pirmos sešus ciparus no pārējiem pieciem cipariem var atdalīt ar defisi.

(3) Personas kods ir nemainīgs, izņemot šādus gadījumus:

1) personai, kurai piešķirts personas kods līdz 2017. gada 30. jūnijam, tiek precizēts dzimšanas datums. Šajā gadījumā personai piešķir šā panta otrajā daļā minēto personas kodu;

2) persona tikusi adoptēta;

3) persona lūdz mainīt tai līdz 2017. gada 30. jūnijam piešķirto personas kodu.

**7. pants.** (1) Darbinieks, kas iekļauj reģistrā ziņas par personu, pārbauda šo ziņu atbilstību ziņas apliecinošiem dokumentiem, kuriem ir juridisks spēks Latvijā.

(2) Par šā likuma 4. panta 2. punkta "b" un "c" apakšpunktā minēto ārzemnieku reģistrā iekļauj ziņas, ko ārzemnieks vai viņa likumiskais pārstāvis sniedzis, pieprasot uzturēšanās atļauju, reģistrācijas apliecību vai pastāvīgās uzturēšanās apliecību, izņemot ziņas par tautību "latvietis" vai "lībietis (līvs)". Iekļaujot reģistrā ziņas par ārzemnieka tautību "latvietis" vai "lībietis (līvs)", ievēro šā panta pirmo daļu un šā likuma 11. panta septītās daļas 1. vai 2. punktu.

(3) Iekļaujot reģistrā ziņas par ārzemnieku, kuram tiesiskā saikne ar Latviju radusies patvēruma jomā, šā panta pirmo daļu var nepiemērot, ja persona nevar uzrādīt personu apliecinošu dokumentu.

(4) Iekļaujot reģistrā ziņas par šā likuma 4. panta 2. punkta "d" un "f" apakšpunktā minēto ārzemnieku, šā panta pirmo daļu var nepiemērot, ja dokumenti ziņu iekļaušanai reģistrā ir parakstīti ar Eiropas Savienības dalībvalsts, Eiropas Ekonomikas zonas valsts vai Šveices Konfederācijas izsniegto elektroniskās identifikācijas līdzekli.

**8. pants.** (1) Pārvalde iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)ā minētajām personām.

(2) Pašvaldība:

1) iekļauj reģistrā ziņas par bērnu līdz triju mēnešu vecumam, izņemot gadījumu, kad bērna dzimšanas brīdī viens no vecākiem ir Latvijas nepilsonis, bet otrs – citas valsts pilsonis vai arī abi vecāki ir ārzemnieki;

2) iekļauj reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu, ja tā ir Latvijas pilsoņa vai Latvijas nepilsoņa vecāks vai laulātais;

3) aktualizē reģistrā iekļautās ziņas par personas deklarēto vai reģistrēto dzīvesvietu.

(3) Latvijas diplomātiskā un konsulārā pārstāvniecība ārvalstīs aktualizē reģistrā iekļautās ziņas.

(4) Tieslietu ministrija iekļauj reģistrā ziņas par adoptētu personu un aktualizē ziņas par personas vārda, uzvārda vai tautības ieraksta maiņu.

(5) Zvērināts notārs iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu, kā arī aktualizē reģistrā iekļautās ziņas par šā likuma [4. pant](http://likumi.lv/doc.php?id=49641#p3)a 1. punktā un 2. punkta "a" apakšpunktā minēto personu laulības šķiršanu.

(6) Latvijas Republikas Uzņēmumu reģistrs iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(7) Valsts ieņēmumu dienests iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(8) Rajona (pilsētas) tiesas zemesgrāmatu nodaļa iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(9) Valsts robežsardze iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(10) Valsts sociālās apdrošināšanas aģentūra iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(11) Nacionālais veselības dienests iekļauj un aktualizē reģistrā ziņas par šā likuma [4. pant](http://likumi.lv/doc.php?id=49641#p3)a 2. punkta "d" apakšpunktā minēto personu.

(12) Šā likuma 4. panta 2. punkta "f" apakšpunktā minētā persona publiskā pakalpojuma ietvaros iekļauj reģistrā ziņas par sevi.

**9. pants.** Reģistrā norāda personas statusu:

1) statuss ir aktīvs, ja reģistrā iekļautas ziņas par šā likuma 4. panta 1. punktā un 2. punkta "a" apakšpunktā minētajām personām;

2) statuss ir pasīvs, ja:

a) reģistrā iekļautas ziņas par šā likuma [4. panta](http://likumi.lv/doc.php?id=49641#p3) 2. punkta "b", "c", "d", "e" un "f" apakšpunktā minētajām personām,

b) personai Latvijā zudis tiesiskais statuss un jauns statuss nav noteikts,

c) persona ir sasniegusi 105 gadu vecumu un reģistrā nav iekļautas ziņas par miršanu, izņemot gadījumu, ja pārvalde ieguvusi apstiprinājumu, ka persona ir dzīva,

d) persona, kura nav Latvijas pilsonis, pēc 15 gadu vecuma sasniegšanas vairāk nekā piecus gadus dzīvo bez derīga personu apliecinoša dokumenta, izņemot gadījumu, ja pārvalde ieguvusi apstiprinājumu, ka persona dzīvo Latvijā,

e) personai mainīts vārds, uzvārds vai personas kods pēc adopcijas vai tās atcelšanas.

**10. pants.** Ziņas reģistrā ieraksta latviešu valodā, izņemot šā likuma [4. panta](http://likumi.lv/doc.php?id=49641#p3) 2. punktā minēto personu vārdu, uzvārdu un personas adresi ārvalstī. Šo personu vārdu un uzvārdu ieraksta latīņalfabētiskajā transliterācijā atbilstoši ārvalsts izsniegtajam ceļošanas dokumentam. Ziņas par personas adresi ārvalstī ieraksta latīņalfabētiskajā transliterācijā, valsti norāda atbilstoši Starptautiskās civilās aviācijas organizācijas (ICAO) klasifikatoram.

**III nodaļa**

**Reģistrā iekļaujamās ziņas**

**11. pants.** (1) Reģistrā par personu iekļauj šādas ziņas:

1) personas kods;

2) vārds (vārdi);

3) uzvārds;

4) dzimtais uzvārds;

5) personvārda vai dzimtas uzvārda vēsturiskā forma un citas valodas personvārda oriģinālforma latīņalfabētiskajā transliterācijā, ja persona to vēlas un var šo formu apliecināt dokumentāri;

6) ārzemnieka personvārda atveide latviešu valodā;

7) dzimšanas datums, valsts un vieta;

8) ziņas par dzimšanas laiku, reģistrāciju un dzimšanas apliecību;

9) dzimums;

10) valstiskā piederība un tās veids;

11) tautība;

12) deklarētās, reģistrētās vai personas norādītās dzīvesvietas adrese. Personas norādītajai dzīvesvietas adresei ir informatīvs raksturs;

13) ziņas par šā likuma [4. panta](http://likumi.lv/doc.php?id=49641#p3) 2. punktā minētās personas identifikācijas kodu, kas ierakstīts personu apliecinošā dokumentā;

14) ziņas par šā likuma 4. panta 1. punktā un 2. punkta "a" apakšpunktā minētajai personai ārvalstī piešķirto identifikācijas kodu, kas ierakstīts kompetentas iestādes izsniegtā dokumentā, kurš ļauj personai uzturēties ārvalstī;

15) ziņas par personas oficiālās elektroniskās adreses kontu;

16) ziņas par personu apliecinošu dokumentu;

17) ziņas par Latvijā saņemto uzturēšanās dokumentu – uzturēšanās atļauju, reģistrācijas apliecību vai pastāvīgās uzturēšanās apliecību;

18) ziņas par ģimenes stāvokli;

19) ziņas par laulību;

20) ziņas par nepilngadīgiem bērniem;

21) ziņas par daudzbērnu ģimenes statusu;

22) ziņas par tēvu un māti;

23) ziņas par personas rīcībspējas ierobežošanu vai rīcībspējas ierobežojuma pārskatīšanu;

24) ziņas par personas miršanu;

25) ziņas par personas atļauju vai aizliegumu izmantot tās ķermeni, audus un orgānus pēc nāves;

26) ziņas par ārpusģimenes aprūpes vai aizgādnības nodibināšanu vai izbeigšanu vai aizgādības tiesību pārtraukšanu, atņemšanu vai atjaunošanu;

27) ziņas par personas aizbildņiem, aizgādņiem vai audžuģimeni;

28) ziņas par bērnu aprūpes iestādi;

29) ziņas par adopcijas nodibināšanas vai atcelšanas nolēmumu;

30) ziņas par politiski represētās personas vai nacionālās pretošanās kustības dalībnieka statusu;

31) ziņas par Otrā pasaules kara dalībnieka statusu;

32) ziņas par dokumentu, kas apliecina aizliegumu izsniegt personu apliecinošu dokumentu bērnam, kurš ir jaunāks par 14 gadiem, vai aizliegumu izbraukt no valsts nepilngadīgam bērnam;

33) ziņas par personu, kurai aizliegts izsniegt tāda bērna personu apliecinošu dokumentu, kurš ir jaunāks par 14 gadiem, vai izvest no valsts nepilngadīgu bērnu.

(2) Par šā likuma 4. panta 2. punkta "d" un "e" apakšpunktā minēto personu reģistrā iekļauj šā panta pirmās daļas 1., 2., 3., 6., 7., 9., 10., 12., 13. un 16. punktā minētās ziņas.

(3) Par šā likuma 4. panta 2. punkta "f" apakšpunktā minēto personu reģistrā iekļauj šā panta pirmās daļas 1., 2., 3. un 9. punktā minētās ziņas, kā arī citas pirmajā daļā minētās ziņas, kas nepieciešamas publiskā pakalpojuma saņemšanai.

(4) Ministru kabinets nosaka reģistrā iekļaujamo ziņu apjomu, gadījumus, kādos reģistrā tiek iekļautas ziņas par ārzemnieku, un ziņu iekļaušanas kārtību.

(5) Šajā likumā minētā valstiskā piederība ir personas saikne ar valsti, kas personai izdevusi vai likumā noteiktajā kārtībā izdos personu apliecinošu dokumentu vai to aizstājošu dokumentu. Valstiskās piederības veidi šā likuma izpratnē ir:

1) pilsonis;

2) nepilsonis;

3) bezvalstnieks;

4) bēglis;

5) alternatīvais statuss;

6) pagaidu aizsardzība;

7) nenoteikts.

(6) Ziņas par pilngadīgu bērnu reģistrā iekļauj pēc tēva vai mātes vēlēšanās.

(7) Ziņas par personas tautību reģistrā iekļauj, ievērojot šādus nosacījumus:

1) ja personas tautība ir ierakstīta personu apliecinošā dokumentā, civilstāvokļa aktu reģistrāciju apliecinošā dokumentā vai konstatēta ar tiesas spriedumu, personas tautību reģistrā iekļauj atbilstoši personu apliecinošā dokumentā, civilstāvokļa aktu reģistrāciju apliecinošā dokumentā vai tiesas spriedumā konstatētajam. Ja vairākos dokumentos ir norādītas dažādas tautības, noteicošais ir jaunākais dokuments;

2) ja personas tautība nav ierakstīta personu apliecinošā dokumentā, civilstāvokļa aktu reģistrāciju apliecinošā dokumentā vai nav konstatēta ar tiesas spriedumu, personas tautību reģistrā iekļauj saskaņā ar personas izvēli atbilstoši tiešo augšupējo radinieku tautības ierakstam reģistrā, personu apliecinošā dokumentā, civilstāvokļa aktu reģistrāciju apliecinošā dokumentā vai atbilstoši tiesas spriedumā konstatētajam divu paaudžu robežās;

3) ja ziņas par personas tautību reģistrā nevar iekļaut, ievērojot šīs daļas 1. vai 2. punktā minēto kārtību, un persona atzīta par Latvijas pilsoni saskaņā ar Pilsonības likuma 2. panta pirmās daļas 3. punktu, personas tautību reģistrā iekļauj atbilstoši attiecīgajā lēmumā konstatētajam;

4) ja persona nav izvēlējusies tautību, reģistrā iekļauj norādi "neizvēlēta";

5) ja personai nav informācijas par savu augšupējo radinieku tautību divu paaudžu robežās, reģistrā iekļauj norādi "nezināma";

6) adopcijas gadījumā bērna tautību var aktualizēt atbilstoši adoptētāja un viņa augšupējo radinieku tautībai divu paaudžu robežās.

**12. pants.** Ja kādas no reģistrā iekļautajām ziņām groza, jaunās ziņas ieraksta, neiznīcinot iepriekšējās.

**13. pants.** Personas nāves vai tiesiskā statusa maiņas gadījumā reģistrā iekļautās ziņas par šo personu saglabājas.

**IV nodaļa**

**Informācijas sniedzēju un lietotāju tiesības un pienākumi**

**14. pants.** (1) Šā likuma [4. pant](http://likumi.lv/doc.php?id=49641#p3)ā minēto personu pienākums ir sniegt ziņas par sevi iekļaušanai reģistrā. Ziņas par nepilngadīgu bērnu vai bērnu, kurš atrodas ārpusģimenes aprūpē vai aizgādnībā, sniedz attiecīgās personas likumiskais pārstāvis. Nepilngadīgam bērnam vecumā no 15 līdz 18 gadiem (neieskaitot) un personai, kurai ierobežota rīcībspēja, ir tiesības sniegt ziņas par sevi.

(2) Šā likuma [4. pant](http://likumi.lv/doc.php?id=49641#p3)a 1. punktā minēto personu pienākums ir paziņot pārvaldei savas dzīvesvietas adresi ārvalstīs, kā arī citas izmaiņas reģistrā iekļautajās ziņās par sevi, saviem bērniem, kas jaunāki par 18 gadiem, un par personām, kas atrodas to aizbildnībā vai aizgādnībā (ar Latvijas konsulārās vai diplomātiskās pārstāvniecības starpniecību), ja šīs izmaiņas izdarītas ārvalstu institūcijās. Nepilngadīgam bērnam vecumā no 15 līdz 18 gadiem (neieskaitot) un personai, kurai ierobežota rīcībspēja, ir tiesības sniegt pārvaldei minētās ziņas.

(3) Šā likuma [4. pant](http://likumi.lv/doc.php?id=49641#p3)a 1. punktā minētās personas sniedz ziņas par jaundzimušajiem, nedzīvi dzimušajiem un dzemdībās mirušajiem bērniem divu mēnešu laikā pēc bērna piedzimšanas.

**15. pants.** (1) Ministru kabinets nosaka reģistrā iekļauto ziņu aktualizēšanai iesniedzamo ziņu apjomu un kārtību, kādā tās pārvaldei sniedz:

1) Saeimas Kanceleja;

2) valsts pārvaldes iestādes;

3) tiesas;

4) zvērināti notāri;

5) šā likuma [4. pantā](http://likumi.lv/doc.php?id=49641#p3) minētās personas.

(2) Informācijas sniedzēji ir atbildīgi par ziņu laicīgu sniegšanu pārvaldei un šo ziņu atbilstību tās apliecinošiem dokumentiem.

**16. pants.** Ministru kabinets nosaka kārtību, kādā pārvalde, pašvaldība un Latvijas diplomātiskā un konsulārā pārstāvniecība ārvalstīs izsniedz reģistrā iekļautās ziņas.

**17. pants.** Par informācijas saņemšanu no reģistra maksājama valsts nodeva. Ministru kabinets nosaka valsts nodevas apmēru, samaksas kārtību, kā arī atvieglojumus valsts nodevas maksāšanā un atbrīvojumus no valsts nodevas maksāšanas.

**18. pants.** (1) Persona ir tiesīga divas reizes kalendāra gadā bez maksas pieprasīt un saņemt visu reģistra informāciju par sevi un saviem nepilngadīgajiem bērniem.

(2) Par personām, kas atrodas ārpusģimenes aprūpē vai aizgādnībā, reģistra informāciju divas reizes kalendāra gadā bez maksas ir tiesīgi pieprasīt un saņemt šo personu likumiskie pārstāvji.

**19. pants.** Reģistra informāciju par citu personu var saņemt uz motivēta iesnieguma pamata. Iesniegumā var nenorādīt motivāciju, ja pieprasa ziņas par citas personas rīcībspēju.

**20. pants.** Šā likuma [11. panta](http://likumi.lv/doc.php?id=49641#p10) pirmās daļas 12. punktā minētās ziņas par sevi var pieprasīt un saņemt persona, kas sasniegusi 15 gadu vecumu, vai šīs personas likumiskais pārstāvis.

**21. pants.** Šā likuma [11. panta](http://likumi.lv/doc.php?id=49641#p10) pirmās daļas 29. punktā minētās ziņas var pieprasīt un saņemt tikai adoptētais pēc pilngadības sasniegšanas. Līdz adoptētā pilngadībai šīs ziņas var pieprasīt un saņemt adoptētāji.

**22. pants.** Ja persona reģistrā iekļautajās ziņās par sevi, saviem nepilngadīgajiem bērniem, kā arī par personām, kas atrodas tās aizgādnībā vai aizbildnībā, konstatē kļūdu vai ar šo likumu aizliegtu ziņu iekļaušanu, tai ir tiesības pārvaldei pieprasīt, lai kļūda tiktu izlabota, bet aizliegtās ziņas izslēgtas no reģistra. Šādas tiesības ir arī bērna likumiskajam pārstāvim, ja bērns atrodas bērnu aprūpes iestādē vai audžuģimenē, un personām, kurām ir ierobežota rīcībspēja.

**23. pants.** Saeimas Kancelejai, valsts pārvaldes iestādēm, organizācijām un komersantiem, kuriem deleģētas valsts pārvaldes funkcijas, kā arī tiesām un prokuratūrai ir tiesības saņemt no reģistra šā likuma [11. pantā](http://likumi.lv/doc.php?id=49641#p10) noteiktās ziņas atbilstoši minēto iestāžu kompetencei.

**24. pants.** Ārvalstu valdībām, kā arī starptautiskajām valdību organizācijām un nevalstiskajām organizācijām pārvalde reģistrā iekļauto informāciju sniedz saskaņā ar Latvijas Republikas noslēgtajiem starptautiskajiem līgumiem vai īpašos gadījumos, kad šādi līgumi nav noslēgti, ārlietu ministra un iekšlietu ministra savstarpēji saskaņotā kārtībā.

**Pārejas noteikumi**

1. Ar šā likuma spēkā stāšanos spēku zaudē Iedzīvotāju reģistra likums ((Latvijas Republikas Saeimas un Ministru Kabineta Ziņotājs, 1998, 19. nr.; 2002, 7., 21. nr.; 2005, 22. nr.; 2007, 15. nr.; Latvijas Vēstnesis, 2010, 78. nr.; 2011, 21. nr.; 2013, 6., 101., 211. nr., 2016, 2. nr.).

2. Ministru kabinets līdz 2020. gada 1. janvārim izdod šā likuma [5. pant](http://likumi.lv/doc.php?id=49641#p6)a trešajā daļā, 11. panta ceturtajā daļā, 15. panta pirmajā daļā, 16. un 17. pantā minētos noteikumus.

3. Šā likuma 2. panta pirmās daļas 6., 7., 8., 10. un 11. punktā minētās iestādes reģistrā iekļauj un aktualizē ziņas no 2021. gada 1. jūlija.

Likums stājas spēkā 2020. gada 1. jūlijā.

Iekšlietu ministrs

Rihards Kozlovskis